De Kniper geiht, un nah 'ne Virtelstun'n
Bringt hei den Kirl. Von baben bet nah unn'n
Kickt de Burmeister nu den Burßen an,
As so'n Burmeister kiken kann,
Un kümmt em gliksten hellsch verdwas.
»Sie sind«, seggt hei, »ein Demagog.
Heraus, mein Herr, mit Ihrem Paß!«
De Frömd, de antwurt't nich un tog
Den Paß herut un gaww em den'n.
De Herr Burmeister kickt herin.
»Hieraus sind Sie nicht zu erkenn'n,
Signalement tut gar nicht passen;
Ihr großer Bart steht nicht darin.«
»Den hab ich später wachsen lassen.«
»Nu kik den Kirl!« seggt Kniper Kneifer,
»Höllt Hei sin Mul nich, ward'ck Em rute lüchten.«
»Halt, Kneifer, zähm' Er seinen Eifer!
Rausschmeißen hört zu meinen Pflichten. –
Sie, Herr, Sie sind ein Demagog,
Sie sind«, un nam de Fust un slog
Eins up den Disch, »ein zweiter Sand!«
»Erlauben Sie, ein reisender Kommis
Und bin hier in der Stadt bekannt.«
»Nicht räsoniert! Herr, schweigen Sie!«
»Ick lat Sei süs«, seggt Kniper Kneifer,
»Wenn Sei noch mal dat Mul upriten,
Von'n Herrn Burmeister rute smiten.«
»Still, Kneifer! Geh Er raus und greif Er
Uns mal so'n Burschen von Barbierer.«
De Kniper bringt so'n Burßen ran.
»Komm Er mal her, mein lieber Mann,
Nehm Er den Menschen mal, un schmier Er
Mit Seif' ihn ein, und dann rasier Er
Mir mal ganz kahl den Volksverführer!«
De wehrt sick denn nu, wat hei kann,
Dat helpt em nicks,
De Kniper kriggt em bi de Büx,
De Schirensliper
Helpt den Kniper,
De olle Nagelsmidtsgesell,
De höllt em wiß up sine Stell,
Un swutsch! un swutsch!
Smitt em de Bengel von Barbutsch
Den Sepschum rinne in't Gesicht,
Un rutsch! un rutsch!
Herunne flüggt
Up eine ganz behenne Ort
De schöne Demagogenbort.